Marile mișcări civice din Moldova îi cer lui Liviu Dragnea să anuleze mitingul PSD programat în Iași pe 9 mai, ziua Summitului de la Sibiu

Asociațiile civice „Mișcarea pentru Dezvoltarea Moldovei” și „Împreună pentru A8” au trimis o scrisoare deschisă către Liviu Dragnea, președintele PSD, prin care îi solicită acestuia anularea mitingului de partid organizat pe 9 mai la Iași. „Este ziua Europei și a Independenței României și o manifestare de partid fără legătură cu aceste semnificații aduce prejudicii imaginii Iașului și Moldovei”, se arată în scrisoarea deschisă.

”Suntem convinși că nu v-a trecut neobservată reacția de neacceptare a câtorva mii de ieșeni legată de prezența liderilor naționali ai partidului Dvs. la Iași, în urmă cu trei săptămâni. Ultimele declarații publice jignitoare ale domnului Maricel Popa, președintele Consiliului Județean Iași și liderul local al PSD, privitoare la protestatarii de atunci – cum că ar fi plătiți și aduși cu autocarele din alte localități –, au declanșat o mobilizare susținută pe rețelele de socializare”, mai arată scrisoarea citată.

Scrisoarea deschisă integrală:

Domnule Președinte Liviu Dragnea,

În ziua de 9 mai 2019, la Sibiu va avea loc un eveniment european major, generat de calitatea de Președinte al Consiliului Uniunii Europene, deținută de țara noastră, la care vor participa lideri din toate cele 27 de state membre ale UE.

Pe un asemenea fundal de mare importanță, asociațiile civice din Moldova pe care le reprezentăm consideră că este inoportună organizarea unui alt eveniment politic de partid, cu o posibilă prezență masivă, în orașul Iași, în aceeași zi.

Acțiunea ar aduce un mare deserviciu de imagine orașului Iași și Moldovei, la nivel național și european.

Iașul a fost declarat „Capitală istorică”, „Capitală Regală” și, recent, a devenit „Capitala tineretului din România”.

Pentru că în ziua de 9 mai se sărbătorește atât ziua Europei, cât și Ziua Independenței României, asociațiile noastre consideră că organizarea unei manifestații politice de partid în acest context aduce prejudicii semnificative imaginii Iașului european, istoric și cultural.

Domnule președinte,

Credem că vă este cunoscut faptul că în Iași au fost numeroase mitinguri și marșuri împotriva acțiunilor de subminare politică a justiției române.

De asemenea, suntem convinși că nu v-a trecut neobservată reacția de neacceptare a câtorva mii de ieșeni legată de prezența liderilor naționali ai partidului Dvs. la Iași, în urmă cu trei săptămâni.

Ultimele declarații publice jignitoare ale domnului Maricel Popa, președintele Consiliului Județean Iași și liderul local al PSD, privitoare la protestatarii de atunci – cum că ar fi plătiți și aduși cu autocarele din alte localități –, au declanșat o mobilizare susținută pe rețelele de socializare.

Credem că sunteți informat, domnule președinte, că există posibilitatea ca la locul evenimentului să fie prezente și câteva mii de contestatari, un fapt cât se poate de democratic.

Având în vedere toate cele menționate în aceasta scrisoare, avem rugămintea, domnule președinte, să analizați cu mare atenție oportunitatea evenimentului politic de partid din ziua de 9 mai, de la Iași, de ziua Europei și Independenței României.

Cu gânduri bune,

Asociația Mișcarea pentru Dezvoltarea Moldovei

Asociația Împreună pentru A8

Foto: InquamPhotos / George Calin